Diari Oficial de la Generalitat Valenciana


Sumari del DOGV 5742, del 15-04-2008 (2008/4490)

ACORD d'11 d'abril de 2008, del Consell, pel qual es modifica l'Acord de 14 de juliol de 2006, del Consell, pel qual regula la cobertura de l'assistència sanitària als usuaris per mitjà del reforç i les substitucions en els Equips d'Atenció Primària.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5742

Data del DOGV
:   15-04-2008

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2008/4490


Data del document
:   11-04-2008

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * servei sanitari
    * política sanitària

ACORD d'11 d'abril de 2008, del Consell, pel qual es modifica l'Acord de 14 de juliol de 2006, del Consell, pel qual regula la cobertura de l'assistència sanitària als usuaris per mitjà del reforç i les substitucions en els Equips d'Atenció Primària. [2008/4490]  
El Consell, en la reunió del dia 11 d'abril de 2008, va adoptar l'acord següent:  
La Comunitat Valenciana és una destinació turística durant els períodes vacacionals. La població augmenta de forma considerable en estos períodes, per la qual cosa es fa necessària l'adopció de plans especials per a reforçar el dispositiu assistencial bàsic en determinats municipis i zones. D'altra banda, el funcionament normal dels Equips d'Atenció Primària també troba dificultats quan sorgix la necessitat compaginar el dret del personal sanitari a les vacacions amb el dels ciutadans a rebre una assistència sanitària adequada.  
D'esta manera, el Consell, el 14 de juliol de 2006, va adoptar l'Acord pel qual regula la cobertura de l'assistència sanitària als usuaris per mitjà del reforç i les substitucions en els Equips d'Atenció Primària (publicat el 21 de juliol de 2006, DOGV número 5.308), en el qual es van adoptar una sèrie de mesures amb l'objectiu de garantir una prestació sanitària adequada.  
No obstant això, i destacant de nou l'increment de les activitats dutes a terme pels Equips d'Atenció Primària, la realitat mostra que no només en els períodes vacacionals hi ha el problema de contractació sanitària, sinó que este s'estén al llarg de tot l'any.  
Per això, i després de la negociació amb les organitzacions sindicals més representatives presents en la Mesa Sectorial de Sanitat, d'acord amb el que preveuen els articles 31 i següents de la Llei 7/2007, de 12 d'abril, de l'Estatut Bàsic de l'Empleat Públic, i fent ús de l'habilitació que conté l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, a proposta del conseller de Sanitat, el Consell  
ACORDA  
Modificar l'Acord de 14 de juliol de 2006 en els termes següents:  
Primer. Àmbit d'aplicació. Criteris de cobertura  
1. D'una banda, este acord s'aplica al procés de substitució de vacacions del personal dels Equips d'Atenció Primària (EAP), als plans especials de reforç ja establits per la conselleria de Sanitat, i també al període de Setmana Santa i Nadal, per a les categories següents, una vegada esgotades les llistes d'ocupació corresponents:  
- Facultatius.  
- ATS/DUI.  
- Comares.  
2. Una vegada detectada la necessitat de substitució del personal per part del coordinador de l'EAP, els criteris de cobertura de l'assistència sanitària, referits als supòsits previstos en el punt anterior, atenen l'orde següent:  
a) Amb caràcter obligatori, i sempre que es dispose de candidats en la llista d'ocupació temporal corresponent, la cobertura de l'assistència es du a terme per mitjà de les llistes.  
b) En el cas que no queden candidats en les llistes d'ocupació temporal, s'ha de donar cobertura atenent els criteris següents, i per este orde:  
- Cobertura per part del personal sanitari d'una quota addicional en distint horari de treball.  
- Cobertura per part del personal sanitari d'una quota addicional en el mateix horari de treball. Este supòsit s'aplica en casos excepcionals i amb l'autorització del director d'Atenció Primària del Departament. Estes autoritzacions han de ser comunicades mensualment al director d'Assistència Sanitària de Zona.  
3. D'altra banda, l'acord afecta els facultatius, ATS/DUI i comares dels EAP, no només en els supòsits referits en l'apartat 1, sinó durant la resta de l'any i sempre que resulte imprescindible substituir una absència, atenent l'orde de cobertura següent:  
a) Amb caràcter obligatori, i sempre que es dispose de candidats en la llista d'ocupació temporal corresponent, la cobertura de l'assistència es du a terme per mitjà de les llistes.  
b) En el cas que no queden candidats en les llistes d'ocupació temporal, es dóna cobertura per part del personal sanitari d'una quota addicional només en distint horari de treball.  
Segon. Competència d'autorització  
Els procediments establits anteriorment han de ser expressament autoritzats pels directors d'Atenció Primària amb el vistiplau del gerent del Departament, sense que puga existir, en cap cas, compensació econòmica sense esta autorització prèvia.  
Tercer. Manteniment de la vigència de l'Acord de 14 de juliol de 2006  
En tot allò que no resulte afectat per este acord, es manté la vigència del que disposa l'Acord de 14 de juliol de 2006, pel qual es regula la cobertura de l'assistència sanitària als usuaris per mitjà del reforç i les substitucions en els Equips d'Atenció Primària.  
Este acord s'ha de publicar en el Diari Oficial de la Comunitat Valenciana.  
València, 11 d'abril de 2008  
El vicepresident primer i secretari del Consell,  
VICENTE RAMBLA MOMPLET